CELEX: 62020CN0161
Language: el
Date: 2020-04-14 00:00:00
Title: Υπόθεση C-161/20: Προσφυγή της 14ης Απριλίου 2020 — Ευρωπαϊκή Επιτροπή κατά Συμβουλίου της Ευρωπαϊκής Ένωσης

22.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/18
            
         
      Προσφυγή της 14ης Απριλίου 2020 — Ευρωπαϊκή Επιτροπή κατά Συμβουλίου της Ευρωπαϊκής Ένωσης
      (Υπόθεση C-161/20)
      (2020/C 209/25)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: J.-F. Brakeland, E. Georgieva, S. L. Kalėda, W. Mölls)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να ακυρώσει την απόφαση του Συμβουλίου (1), που περιέχεται στην από 5 Φεβρουαρίου 2020 πράξη της ΕΜΑ με την οποία εγκρίθηκε εισήγηση προς τον Διεθνή Ναυτιλιακό Οργανισμό (IMO) σχετικά με τη θέσπιση κατευθυντήριων γραμμών όσον αφορά τον κύκλο ζωής για την εκτίμηση των αερίων θερμοκηπίου που εκπέμπουν τα βιώσιμα εναλλακτικά καύσιμα από την πηγή στη δεξαμενή, με σκοπό τη διαβίβασή της από την Προεδρία του Συμβουλίου στον IMO εκ μέρους των κρατών μελών και της Επιτροπής·
               
            
                  —
               
               
                  να διατηρήσει τα αποτελέσματα της απόφασης·
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
               
            
         Ισχυρισμοί και κύρια επιχειρήματα
      
      Η προσφυγή ακυρώσεως που ασκείται από την Επιτροπή αφορά απόφαση του Συμβουλίου που περιέχεται στην από 5 Φεβρουαρίου 2020 πράξη της ΕΜΑ με την οποία εγκρίθηκε εισήγηση προς τον Διεθνή Ναυτιλιακό Οργανισμό (IMO) σχετικά με τη θέσπιση κατευθυντήριων γραμμών όσον αφορά τον κύκλο ζωής για την εκτίμηση των αερίων θερμοκηπίου που εκπέμπουν τα βιώσιμα εναλλακτικά καύσιμα από την πηγή στη δεξαμενή (στο εξής: εισήγηση για τις εκπομπές αερίων θερμοκηπίου), με σκοπό τη διαβίβασή της από την Προεδρία του Συμβουλίου στον IMO εκ μέρους των κρατών μελών και της Επιτροπής.
      Προς στήριξη της προσφυγής, η Επιτροπή προβάλλει δύο λόγους.
      Πρώτον, η Επιτροπή υποστηρίζει ότι η απόφαση του Συμβουλίου εκδόθηκε κατά παράβαση της αποκλειστικής αρμοδιότητας που έχει η Ένωση σύμφωνα με το άρθρο 3, παράγραφος 2, ΣΛΕΕ. Ειδικότερα, η Ένωση έχει αποκλειστική αρμοδιότητα στον τομέα τον οποίο αφορά η εισήγηση για τις εκπομπές αερίων θερμοκηπίου κατά την έννοια του άρθρου 3, παράγραφος 2, ΣΛΕΕ, επειδή ο τομέας αυτός καλύπτεται κατά μεγάλο μέρος από τους κοινούς κανόνες που εφαρμόζονται στις ενδοενωσιακές καταστάσεις σύμφωνα με την πάγια νομολογία του Δικαστηρίου.
      Δεύτερον, η Επιτροπή υποστηρίζει ότι η απόφαση του Συμβουλίου προσβάλλει τα θεσμικά προνόμια της βάσει του άρθρου 17, παράγραφος 1, ΣΕΕ, επειδή μόνο η ίδια έχει εξουσία να ενεργεί εκ μέρους της Ένωσης και να εξασφαλίζει την εξωτερική εκπροσώπησή της.
      
         (1)  Έγγραφο ST 6287/20 του Συμβουλίου, της 24ης Φεβρουαρίου 2020.